# Bookcrossing

### Wikipedia

Bookcrossing tarkoittaa tiivistetyssä muodossa kansainvälistä "kirjojen vapautusliikettä", kirjojen vaihtoa, kirjarinkejä, kirjasäteitä ja siis yksinkertaisimmillaan kirjojen kierrätystä. Ideana on jättää kirja julkiselle paikalle tai yleensä minne vain, mistä sen voi kuka tahansa helposti löytää. Ennen ”vapautusta” luovuttaja rekisteröi kirjan ja tuon koodin perusteella kirjan matkaa maailmalla voi seurata Internetin kautta ja lueskella eri löytäjien siitä antamia kommentteja. Harvoinhan kukaan lukee kirjoja useampaan kertaan, paitsi tietokirjoja. Sen sijaan, että kirjat jäisivät pölyttymään hyllyihin tai joutuisivat roskiin, bookcrossaajat antavat kirjansa muidenkin luettavaksi.

Usein tällaiset paikat, joihin kirjoja jätetään, ovat busseja, kahviloita, odotushuoneita, teatterien auloja ja jopa WC:itä. Toivottavaa tietysti on, että löytäjä käy kirjaan liimatun ohjeen mukaisesti ilmoittamassa löydöstään Bookcrossing-verkkosivulla.

Sivut perusti yhdysvaltalainen Ron Hornbaker vuonna 2001. Tällä hetkellä tämä kansainvälinen sivusto toimii pääasiassa englanniksi, mutta eri maissa on omia postituslistoja, niin myös Suomessa. Sivustossa on myös monilla mailla oma äidinkielinen keskustelufooruminsa, niin myös suomalaisilla. Yli 3 miljoonaa kirjaa on jo rekisteröity bookcrossing.comin sivuilla. Suomalaisia bookcrossauksen harrastajia on yli 3 000. Euroopassa jäseniä on jo noin 170 000 ja Euroopan unionissa 160 000. Kaikkiaan jäseniä Bookcrossing.com:ssa on jo lähes puoli miljoonaa. Päivittäin mukaan saattaa liittyä jopa satoja uusia jäseniä eri puolilla maailmaa. Useimmat bookcrossaajista toteavat lukuharratuksensa huomattavasti lisääntyneen sen jälkeen kun he ovat liittyneet jäseniksi tähän maailmanlaajuiseen toimintaan.

Humankind Systems -ohjelmistotalon toimitusjohtaja Hornbaker keksi tämän Internetin avulla tapahtuvan kirjojen kierrätys–vapautus-idean PhotoTag-projektista, jossa jokainen osallistuja kuvaa yhden valokuvan kertakäyttökameralla ja lopulta kamera palautetaan omistajalleen, joka sitten siirtää kuvat omalle kotisivulleen.

## [muokkaa] Kirjan rekisteröiminen

Jotta kirjan voi rekisteröidä, on oltava kirjautuneena sisään Bookcrossing-sivustolle. Helpoimmin tietojen täyttäminen käy, jos syöttää kirjan ISBN-tunnuksen lomakkeen ensimmäiseen kohtaan. ISBN-tunnukset ovat maakohtaisia. Bookcrossing.com hakee kirjan tiedot joko Amazon.com-, Amazon.co.uk- tai Amazon.de-sivustolta rekisteröintilomakkeesta valitsemasi kaupan mukaan. Jos kirjaa ei näistä kaupoista löydy, joudut kirjoittamaan kirjan tiedot itse.

Bookcrossingiin on nimensä mukaisesti tarkoitus rekisteröidä kirjoja. Sarjakuva-albumit tai Aku Ankan taskukirjat lasketaan myös kirjoiksi. Bookcrossingiin ei sen sijaan ole tarkoitus rekisteröidä lehtiä, cd-levyjä, videoita, postimyyntikuvastoja, postikortteja, tietokonepelejä tai muuta vastaavaa.

## [muokkaa] Kirjan vapauttaminen ja löytäminen

Ennen vapauttamista kirja pitäisi merkitä niin että sen BCID-tunnus ja Bookcrossingin web-osoite näkyvät selvästi, sekä mieluusti myös selitys siitä, mikä Bookcrossingin idea on. Kirja kannattaa merkitä näkyvästi ja selkeästi, jotta se ei päädy vaikkapa löytötavaralaatikon uumeniin. Bookcrossing-sivustolta voi printata englanninkielisiä etikettejä (http://www.bookcrossing.com/labels/), joissa on lyhyt selitys ja tilaa BCID-tunnukselle. Myös monet bookcrossaajat ovat tehneet omia versioitaan etiketeistä. Suomenkielisiä etikettejä on tarjolla Bookcrossingfinland-ryhmän files-osiossa. Hyvä paikka etiketeille on esim. kirjan sisäkansissa. Huomion herättämiseksi on myös hyvä käyttää kirjan kannessa post-it-lappua, jossa lukee "Lue minut", "Ilmainen kirja", "Ota mukaan ja lue", "Tämä kirja ei ole kateissa" tai jotain muuta vastaavaa, jotta löytäjä ei kiikuta kirjaa lähimpään löytötavarapisteeseen katsomatta kirjan sisälle.

Kirjan voi periaatteessa jättää minne tahansa, mutta omaa harkintaa sopii silti käyttää. Kirjakauppa tai muu kirjoja myyvä liike ei ole paras mahdollinen kohde, sillä kirjan löytäjää saatetaan luulla myymälävarkaaksi. Kirjoja on jätetty kahviloihin, videovuokraamoihin, rautatieasemille, puhelinkoppeihin, elokuvateattereihin jne. Vilkasliikenteinen paikka lisää kirjan löytymisen mahdollisuutta.

## [muokkaa] "Kontrolloitu" vapauttaminen

Monet bookcrossaajat vaihtavat kirjoja toistensa kanssa. Vaihdettavia kirjoja tarjotaan esim. Book Wish Lists -keskustelupalstalla. Vaihtokaupan mahdollisuutta voi myös kysyä suoraan toiselta bookcrossaajalta PM-viestillä. Kannattaa kuitenkin ensin lukea, mitä crossaajan profiilitiedoissa ja halutun kirjan journal entryssä lukee. Kirja saattaa olla jo varattu jollekulle toiselle, tai bookcrossaaja lähettää kirjoja vain oman maansa sisällä (tai ei lainkaan).

Bookring Kirjarinki, lukupiiri. Ringin aloittaja yleensä ilmoittaa uudesta kirjaringistä Bookrings, bookrays & bookboxes -keskustelupalstalla. Pelkästään Suomessa liikkuvista ringeistä ilmoitetaan yleensä suomenkielisellä foorumilla. Halukkaat voivat ilmoittautua ringin aloittajalle PM-viestillä tai palstalle postaamalla. Toisinaan kirjaringit on rajoitettu tiettyyn maahan tai maanosaan. Ringin järjestäjän työtä helpottaa, jos mainitset jo ilmoittautumisviestissä, missä maassa olet ja minne olet halukas kirjan lähettämään. Ringin aloittaja listaa rinkiin ilmoittautuneet bookcrossaajat yleensä asuinpaikan mukaiseen järjestykseen ja lähettää kirjan ensimmäiselle osallistujalle. Kun ringin ensimmäinen on lukenut kirjan, hän kysyy seuraavan osallistujan osoitetta PM-viestillä ja lähettää kirjan sitten hänelle. Toinen osallistuja lähettää kirjan kolmannelle jne. Jokainen osallistuja kirjoittaa kirjasta mielipiteensä tavalliseen tapaan. Kirjaringin viimeinen jäsen lähettää kirjan takaisin sen omistajalle.

Bookray Kirjaketju, kirjasäde. Muuten sama kuin bookring, mutta kirja ei päädy takaisin omistajalleen vaan jatkaa matkaansa niin kauan kuin halukkaita bookrayhin liittyjiä riittää. Kirjaketjun viimeinen osallistuja saa yleensä tehdä kirjalle mitä haluaa.

Bookbox Tämäkin aloitetaan samalla tavalla kuin bookring tai bookray. Bookboxin aloittaja kerää "kirjalaatikkoon" yleensä tietyn teeman mukaisia kirjoja. Hän lähettää laatikon ensimmäiselle jäsenelle, joka ottaa laatikosta haluamansa määrän kirjoja ja lisää ottamiensa kirjojen tilalle vastaavan määrän bookboxin teemaan kuuluvia kirjoja. Sitten hän lähettää laatikon seuraavalle osallistujalle. Vrt. swappailu.

RABCK Random Act of BookCrossing Kindness. Bookcrossaaja antaa tai lähettää kirjan toiselle haluamatta itse siitä mitään korvausta (esim. kirja, postimaksu).

BookRelay http://bookrelay.com/ Bookrings, bookrays & bookboxes -keskustelupalstalla alkunsa saanut "kirjaviesti", jota varten CasualReader on tehnyt oman sivuston. BookRelayn idea on yksinkertainen: Bookcrossaaja A tarjoaa relayssa kirjaa, jonka bookcrossaaja B hyväksyy (ja A lähettää kirjan B:lle). B tarjoaa vuorostaan seuraavaa kirjaa, jonka bookcrossaaja C hyväksyy jne. BookRelay-sivuilla on käynnissä useita kymmeniä erilaisia "kirjaviestejä". Ne on yleensä jaoteltu tietyn aihepiirin mukaan. Jos esimerkiksi fantasiakirjallisuuteen liittyvässä bookrelayssa näkee kiinnostavan kirjan, on tarjottava sen tilalle toista fantasiakirjaa.

Vapautusilmoitus vai tavallinen merkintä Bookcrossingin perustajan toivomus on, että toiselle annetuista tai lähetetyistä kirjoista tehtäisiin tavallinen merkintä vapautusilmoituksen sijaan. Jos välttämättä haluaa tehdä vapautusilmoituksen esim. ulkomaille postittamastasi kirjasta, tulisi käyttää release notesin maavalikosta löytyvää Controlled Releases -kohtaa. Sitä käyttämällä release alerts -viestejä sähköpostiinsa tilaavat eivät saa turhia ilmoituksia postitetuista kirjoista.

## [muokkaa] Bookcrossing-tapaamiset

Bookcrossing-tapaamisia järjestetään säännöllisesti Turussa, Tampereella, Helsingissä ja Oulussa kerran kuussa. Myös Porissa, Jyväskylässä ja Kuopiossa on ollut joitakin tapaamisia. Tapaamisista sovitaan yleensä suomenkielisellä foorumilla, mutta usein tapaamisaika kerrotaan vielä myös Bookcrossingfinland-listalla. Ohjelmassa on yleensä kirjojen vaihtoa ja Bookcrossingiin liittyvää ja liittymätöntä keskustelua. Helsingin tapaaminen on yleensä jossain keskustan kahvilassa klo 18 kuukauden ensimmäisenä tai toisena tiistaina.

## [muokkaa] Aiheesta muualla

- bookcrossing.com
- European Support Sites
- Bookcrossing-toimintaa suomeksi
- Suomenkielinen keskustelufoorumi
- Euroopan BC-sivuista

Haettu osoitteesta http://fi.wikipedia.org../../../b/o/o/Bookcrossing.html

Luokat: Kirjallisuus | Kierrätys | Harrastukset

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Afrikaans
- Català
- Deutsch
- English
- Español
- Français
- Italiano
- Nederlands
- Polski
- Português
- Русский
- Svenska
- Türkçe